Με τα χέρια πίσω από το κεφάλι και αναφωνώντας τη λέξη «παραδίνομαι», ανέβηκε στο βήμα της Βουλής ο κοινοβουλευτικός εκπρόσωπος του ΜέΡΑ25, Κλέων Γρηγοριάδης, σε μια προσπάθεια να αναπαραστήσει το περιστατικό ακινητοποίησης νεαρού από άνδρες των ΜΑΤ και να καταγγείλει την αστυνομική βία που καταγράφηκε μετά την πορεία της 6ης Δεκεμβρίου στη μνήμη του Αλέξη Γρηγορόπουλου.

«Έστω ότι ήμουν αντεξουσιαστής, ταραχοποιός, αλλά δεν μπορεί να φωνάζω παραδίνομαι και να συνεχίζουν να με χτυπούν, να με κλωτσάνε στην κοιλιά, στα γεννητικά όργανα και στο στήθος, όταν είμαι εμφανώς άοπλος και παραδομένος», είπε ο Κ. Γρηγοριάδης και τόνισε: «Την Παρασκευή το βράδυ στην πλατεία Εξαρχείων είδα να παραδίδεται κατ’ εξακολούθηση ο άνδρας που συνελήφθη. Ήταν από την αρχή της βιντεοσκόπησης εμφανώς άοπλος και παραδομένος!».

Ο κοινοβουλευτικός εκπρόσωπος του ΜέΡΑ25 συνέχισε λέγοντας πως «τον χτυπάει αυτός που τον συλλαμβάνει και στη συνέχεια εισέρχεται στο πλάνο δεύτερος ένστολος των ΜΑΤ, που αρχίζει να τον χτυπά στην κοιλιά!».

«Σας ρωτώ, είναι Δημοκρατία όλη αυτή η αγριότητα; Αν αυτή είναι η Δημοκρατία που ονειρεύεται η νέα κυβέρνηση, να τη χαίρεστε!», είπε απευθυνόμενος στην κυβερνητική πτέρυγα.